จังหวัดชัยนาท  ทำบุญตักบาตรพระสงฆ์ 41 รูป และปล่อยพันธุ์สัตว์น้ำ ถวายเป็นพระราชกุศล สมเด็จพระนางเจ้าสุทิดา พัชรสุธาพิมลลักษณ พระบรมราชินี
จังหวัดชัยนาท จัดพิธีทำบุญตักบาตรพระสงฆ์ 41 รูป และปล่อยพันธุ์สัตว์น้ำ ถวายเป็นพระราชกุศล สมเด็จพระนางเจ้าสุทิดา พัชรสุธาพิมลลักษณ พระบรมราชินี          เมื่อช่วงเช้าวันนี้ (3 มิ.ย. 62) ที่เขื่อนเรียงหิน หน้าศาลากลางจังหวัดชัยนาท นายรณภพ เหลืองไพโรจน์ ผู้ว่าราชการจังหวัดชัยนาท พร้อมด้วยหัวหน้าส่วนราชการ และประชาชนร่วมกันประกอบพิธีทำบุญตักบาตรพระสงฆ์ 41 รูป โดยมีพระสุทธีวราภรณ์ เจ้าคณะจังหวัดชัยนาท เป็นประธานฝ่ายสงฆ์ ประกอบพิธีเจริญพระพุทธมนต์ ถวายเป็นพระราชกุศลแด่ สมเด็จพระนางเจ้าสุทิดา พัชรสุธาพิมลลักษณ พระบรมราชินี เนื่องในวันเฉลิมพระชนมพรรษา 3 มิถุนายน 2562 และร่วมกันปล่อยพันธุ์สัตว์น้ำ เพื่อถวายเป็นพระราชกุศลด้วย          สมเด็จพระนางเจ้าสุทิดา พัชรสุธาพิมลลักษณ พระบรมราชินี เสด็จพระราชสมภพ เมื่อวันที่ 3 มิถุนายน พ.ศ.2521ทรงสำเร็จการศึกษาระดับชั้นปริญญาตรีนิเทศศาสตรบัณฑิต คณะนิเทศศาสตร์ มหาวิทยาลัยอัสสัมชัญ เมื่อปี พ.ศ.2543 โดยเมื่อวันที่ 1 พฤษภาคม พ.ศ.2562 ทรงได้รับการสถาปนาเป็นสมเด็จพระราชินี ณ พระที่นั่งอัมพรสถาน และเมื่อวันที่ 4 พฤษภาคม พ.ศ.2562 พระบาทสมเด็จพระวชิรเกล้าเจ้าอยู่หัว ทรงพระกรุณาโปรดเกล้าฯ สถาปนาพระอิสริยยศขึ้นเป็น สมเด็จพระนางเจ้าสุทิดา พัชรสุธาพิมลลักษณ พระบรมราชินี